
Oxidatív stressz kiváltotta sejthalál útvonalak vizsgálata tumoros sejtekben

Kulcsszavak: ROS; biokémia; terápia; ferroptózis; apoptózis
A redox homeosztázis fenntartása elengedhetetlen a normál sejtfunkciók fenntartásához. Amennyiben a reaktív oxigén származékok (ROS) termelődése meghaladja a sejtek antioxidáns kapacitását, a fellépő oxidatív stressz különböző működési zavarokhoz, végül sejthalálhoz vezethet. A túlzott mennyiségben keletkezett ROS többféle módon is károsíthatja a sejtek makromolekuláit. Lipidekben a telítetlen zsírsavak támadása révén lipidperoxidációhoz, fehérjékben a peptidkötések felhasadásához vezethet. Megtámadhatja a nukleinsavakat, ezáltal elősegítve a bázisok és cukorrészek módosulását, lánctörések kialakulását. Számos sejthalál típus aktiválódását hozták már összefüggésbe oxidatív stresszel, ezen útvonalak pontos mechanizmusa azonban még nem teljesen tisztázott.
Kutatásunk célja a farmakológiai aszkorbát, rezveratrol, klorokin, menadion és az RSL3 citotoxikus hatása mögött álló molekuláris mechanizmusok felderítése. Ehhez szerettük volna vizsgálni, hogy a különböző kezelőszerek külön-külön és együttesen alkalmazva milyen mechanizmussal okoznak sejthalált, melyek a hasonlóságok és különbségek a kiváltott folyamatok során, és melyik programozott sejthalál típusnak van szerepe az egyes esetekben. Ehhez alapvető molekuláris biológiai módszereket alkalmaztunk. Rákos sejtvonalakat kezeltünk a fent említett, potenciális terápiás szerekkel, majd ezek citotoxikus hatását MTT életképességi assay segítségével elemeztük. A kiváltott DNS károsodást Western-blot technikával mutattuk ki, míg a sejtek energiaszintjét a NAD+ és az ATP mennyiségének HPLC-UV/Vis technikával való meghatározásával mértük. Áramlásos citométerrel követtük nyomon a sejtekben kialakuló oxidatív stresszt különböző oxidációra érzékeny fluoreszcens festékekkel, valamint az okozott sejtciklus-megállást FxCycle reagenssel. Végül a kaszpáz enzimaktivitást egy fluoreszcens szubsztrátot tartalmazó kit alkalmazásával vizsgáltuk.
Megállapítottuk, hogy mind az öt kezelőszer okoz DNS károsodást, és a klorokin kivételével emelkedett ROS szintet, de lipidperoxidációt csak a farmakológiai aszkorbát és a menadion váltott ki. Az aszkorbáton kívül mindegyik hatására megakadt a sejtciklus, bár eltérő fázisokban. Kaszpáz aktivitást csak a rezveratrol esetén tudtunk kimutatni. Mindezek alapján elmondhatjuk, hogy ezek a kezelőszerek részben hasonló, részben eltérő módon fejtik ki hatásukat, a háttérfolyamatok ismerete révén kiaknázhatjuk a köztük lévő szinergikus hatást egy megfelelő koterápia megtervezéséhez.



